Oberta la Nova Rotonda d'Alcàsser que Pacificarà el Trànsit pel Nucli Urbà
Mar, 20/09/2022 - 04:20

Amb una inversió de quasi 195.531,60 euros, les obres de la nova rotonda situada a l'avinguda Picassent, confluència amb l'avinguda Ricard Hernández i carrer Colón d'Alcàsser, ja han finalitzat. Des de la seua posada en marxa, explica l'alcaldessa de la localitat, Eva Zamora, «no només funciona perfectament, sinó que ha complit amb l'objectiu de pacificar el trànsit per dins del municipi».

Des de l'obertura d'aquesta nova rotonda, que ja està en funcionament des de fa diversos dies, no s'ha produït cap mena d'incident. Així mateix, s'ha aconseguit reduir la velocitat del trànsit motoritzat pel nucli urbà a 20 km/h. Una de les apostes del consistori per a garantir una mobilitat més segura en el municipi.

A més, al costat d'aquesta actuació, i tenint en compte les peticions veïnals, s'ha procedit a la retirada d'alguns semàfors en els encreuaments de l'avinguda, generant una mobilitat molt més fluida.